RBKs nye ving:- Jeg har fart i beina og kan drible
ARTIKKELEN ER OVER SEKS ÅR GAMMEL - Jeg er veldig glad for å være her. Nå er jeg nettopp ferdig med alle testene, og det er deilig å få dette overstått, sier Mikkelsen til Rosenborgs eget nettsted. Mikkelsen kommer fra Bundesliga-klubben Greuther Fürth, og har skrevet kontrakt for fire år i Trondheim. Han har åtte kamper for det danske landslaget i beina, og er betegnet som en rask kantspiller. - Mikkelsen er en typisk ving som har spilt 4-3-3 i Nordsjælland og det danske landslaget. I høst har han slitt litt i Greuther Fürth, men er nå på plass i Rosenborg og det er vi veldig glade for. Han er en vingtype som vi har vært på jakt etter nå som vi skal spille 4-3-3, sier sportslig leder Erik Hoftun til RBK.no. - Fart i føttene Dansken håper naturlig nok å finne veien til nettmaskene når han får fart på fotballskoa utover vinteren. - Jeg er en ydmyk person som har litt fart i beina og kan drible. Så skal jeg forhåpentligvis score noen mål, sier han. Mikkelsen har tro på å klare seg bra i RBK-trener Per Joar Hansens 4-3-3-system. - Ja, det må man si. Jeg har spilt i den formasjonen både i Nordsjælland og på det danske landslaget, så det passer meg bra, forsikrer han. Bille-kompis Mikkelsen har tidligere spilt i Lyngby Boldklub, samt i Brøndby. Han har også vært innom Nordsjælland, hvor han i sin tid spilte sammen med Nicki Bille, en annen danske som nettopp ble hentet til Rosenborg og Trondheim. Rosenborg-trener Per Joar Hansen er fornøyd med klubbens ferskeste signering. - Vi er veldig glade for å få en så merittert og god spiller til klubben. Han er en klassisk ving som vil passe godt inn hos oss. Det er selvfølgelig en stor fordel at han har spilt systemet mye tidligere, sier han til RBK.no.
Rosenborg kunne i kveld presentere nok en dansk spiller i troppen - Tobias Mikkelsen (26).